
[bookmark: _Hlk147755103][bookmark: _Hlk150499558]GVH: a verseny legyalulta az élelmiszer-inflációt
Az online Árfigyelő mintegy 2000 élelmiszertermék napi árait mutatja meg
Budapest, 2024. február 9. – 30 hónapja nem volt olyan alacsony az éves alapon mért élelmiszer-infláció, mint 2024 első hónapjában. A Központi Statisztikai Hivatal (KSH) pénteken közölte, hogy 2024. januárban a fogyasztói árak átlagosan 3,8%-kal haladták meg az egy évvel korábbiakat, az élelmiszerek inflációja pedig ennél is alacsonyabb, 3,6% volt. A gazdasági növekedés helyreállításának szempontjából is kedvező folyamatokhoz a kormányzati és jegybanki intézkedések mellett a Gazdasági Versenyhivatal (GVH) által működtetett, Minőségi-díjas online Árfigyelő rendszer is hozzájárult.
A Központi Statisztikai Hivatal (KSH) pénteken közölte, hogy a 2023 decemberében mért 5,5 százalékról 2024 januárjában 3,8 százalékra mérséklődött az infláció éves összevetésben. 2023 első hónapjához képest az élelmiszerek árának emelkedése 2024. januárban 3,6 százalék volt, ami további 1,2 százalékpontos csökkenés a 2023 decemberében mért 4,8 százalékos értékhez képest.
A pénteken közölt, legfrissebb adatok arra is rávilágítanak, hogy az élelmiszereket érintő, éves összevetésben mért infláció hónapról hónapra csökken. A 2022. decemberi 44,8 százalékos csúcshoz képest alig egy év alatt kevesebb, mint tizedére zuhant az élelmiszerárak emelkedése, köszönhetően a célzott kormányzati intézkedéseknek, a jegybank lépéseinek, illetve a Gazdasági Versenyhivatal aktív beavatkozásainak, versenyélénkítő lépéseinek, közte az online Árfigyelő rendszernek.  A friss adatokból az is kiderül, hogy a 2024. januári, éves alapon mért 3,6 százalékos havi élelmiszer-áremelkedés 30 hónapja nem volt ilyen alacsony (legutoljára 2021 júliusában volt ennél kisebb, amikor 3,1 százalék volt).
A gazdasági növekedés helyreállítása szempontjából is kedvező folyamatokhoz a kormányzati és jegybanki intézkedések mellett hozzájárult a Gazdasági Versenyhivatal által működtetett, www.arfigyelo.gvh.hu címen elérhető online Árfigyelő rendszer is, ami január 13-tól újabb 16 termékkategóriával bővült. Bekerültek az Árfigyelőbe a speciális étrendet követők által leggyakrabban fogyasztott laktóz-, tejfehérje- és gluténmentes termékek. Így már összesen 78 termékkategóriában – ami napi szinten közel 2000 különböző élelmiszerterméket jelent – hasonlíthatják össze a boltokra szűkített árakat a vásárlók.
A GVH és a Nemzetgazdasági Minisztérium (NGM) együttműködésével létrehozott, az IdomSoft Zrt. által fejlesztett online Árfigyelő nemcsak a vásárlóknak jelent fogyasztóbarát segítséget, hanem a marketing szakma is elismeri. Az oldal Minőségi-díjat kapott a Magyar Marketing Szövetség és az Internet Marketing Tagozat által szervezett „Az Év Honlapja” pályázaton.
[bookmark: _Hlk158279950]Az online Árfigyelővel, tudatos tervezéssel – például a bevásárlólista és a térképes boltszűrő funkciók használatával – több ezer forintot és sok időt lehet megspórolni a nagybevásárlások során. A www.arfigyelo.gvh.hu címen elérhető online Árfigyelő 2024-ben is folyamatosan elérhető a magyar vásárlók, a magyar családok számára, így a GVH által működtetett rendszer továbbra is biztosítja az árak összehasonlíthatóságát és hozzájárul az árak kordában tartásához.

